Document ID: 32013R0956

KOMISSION TÄYTÄNTÖÖNPANOASETUS (EU) N:o 956/2013,
annettu 4 päivänä lokakuuta 2013,
täytäntöönpanoasetuksen (EU) N:o 543/2011 muuttamisesta tuottajaorganisaatioiden tuen maksamisen osalta hedelmä- ja vihannesalalla
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22 päivänä lokakuuta 2007 annetun neuvoston asetuksen (yhteisiä markkinajärjestelyjä koskeva asetus) (EY) N:o 1234/2007 (1) ja erityisesti sen 103 h artiklan yhdessä sen 4 artiklan kanssa,
sekä katsoo seuraavaa:
(1)
Asetuksessa (EY) N:o 1234/2007 ja komission täytäntöönpanoasetuksessa (EU) N:o 543/2011 (2) säädetään tuottajaorganisaatioille hedelmä- ja vihannesalalla maksettavasta unionin rahoitustuesta.
(2)
Unionin yleisen tuomioistuimen yhdistetyissä asioissa T-454/10 ja T-482/11 30 päivänä toukokuuta 2013 antamassa tuomiossa (3) kumottiin komission asetuksen (EY) N:o 1580/2007 (4) 52 artiklan 2 a kohdan toinen alakohta ja täytäntöönpanoasetuksen (EU) N:o 543/2011 vastaava 50 artiklan 3 kohta jalostukseen tarkoitettujen hedelmien ja vihannesten kaupan pidetyn tuotannon arvon laskennan osalta. Unionin yleinen tuomioistuin kumosi myös täytäntöönpanoasetuksen (EU) N:o 543/2011 60 artiklan 7 kohdan, joka koski toimintaohjelmaan sisältyvien toimien tukikelpoisuutta, hedelmien ja vihannesten hedelmä- ja vihannesjalosteiksi jalostamiseen liittyvien investointien ja toimien osalta.
(3)
Unionin yleisen tuomioistuimen antamassa tuomiossa säilytettiin kaupan pidetyn tuotannon arvon laskemista koskevan säännöksen vaikutukset vain siltä osin kuin säännökseen liittyvät maksut oli jo pantu täytäntöön tuomion julistamispäivään mennessä. Tämän vuoksi jäsenvaltiot ovat mahdollisesti keskeyttäneet maksut tai siirtäneet niitä tuonnemmaksi odottaen joko kumotut säännöt korvaavien uusien sääntöjen hyväksymistä tai muutoksenhaun lykkäävää vaikutusta.
(4)
Komissio päätti hakea muutosta unionin yleisen tuomioistuimen päätökseen edellä mainituissa asioissa. Muutosta haettiin unionin tuomioistuimesta 12 päivänä elokuuta 2013. Unionin tuomioistuimen ratkaisua asiassa odotettaessa ja jollei tuomioistuin toisin määrää, unionin yleisen tuomioistuimen tuomion vaikutukset eivät toistaiseksi ole voimassa.
(5)
Täytäntöönpanoasetuksen (EU) N:o 543/2011 70 artiklassa säädetään, että tuottajaorganisaatioiden tuki on maksettava viimeistään 15 päivänä lokakuuta toimintaohjelman täytäntöönpanovuotta seuraavana vuonna. Jos tuki maksetaan tämän päivämäärän jälkeen, olisi sovellettava komission asetuksen (EY) N:o 883/2006 (5) 9 artiklassa säädettyjä vähennyksiä.
(6)
Sen vuoksi on aiheellista jatkaa määräaikaa, jonka kuluessa jäsenvaltioiden on maksettava unionin rahoitustuki kyseisille toimintaohjelmille täytäntöönpanovuodelta 2012, sen huomioon ottamiseksi, että ennen kuin komissio käynnisti muutoksenhaun, jäsenvaltiot mahdollisesti keskeyttivät maksupyyntöjen käsittelyn.
(7)
Sen vuoksi täytäntöönpanoasetusta (EU) N:o 543/2011 olisi muutettava.
(8)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Lisätään täytäntöönpanoasetuksen (EU) N:o 543/2011 70 artiklaan kohta seuraavasti:
”Vuonna 2012 täytäntöön pantujen ohjelmien tuki jalostukseen tarkoitettujen hedelmien ja vihannesten osalta voidaan kuitenkin maksaa viimeistään 31 päivänä joulukuuta 2013.”
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä lokakuuta 2013.

Labels: 17
19
5
6